Narodna skupština
20101123

Po meni, Vlada bi trebalo da prevaziđe taj proceduralni nedostatak i iznađe način da malo hrabrije uđe u ovu mogućnost da se obezbede dodatna sredstva za finansiranje u opštinama i da bude garant budućim investitorima. Praksa u razvijenim državama pokazuje da se mnoge infrastrukturne investicije realizuju angažovanjem kapitala od osiguravajućih društava, pa zašto se tako nešto ne bi realizovalo i u Republici Srbiji. Kada je u pitanju obrazovanje, vi ste, gospođo ministarko, rekli da je za obrazovanje predviđeno nešto više sredstava i da je obrazovanje dobilo veći prostor. Dodatnih 890 miliona dinara jesu određena potrebna sredstva, ali želim da kažem, i moje kolege će o tome opširnije u raspravi o pojedinostima govoriti, da nas ta sredstva ne uveravaju da je obrazovanje u svakom slučaju apostrofirano kao prioritet u ovom rebalansu i mi zaista smatramo da sa ovim sredstvima Ministarstvo obrazovanja neće biti u prilici da izvrši neke svoje osnovne obaveze, pre svega isplate zarada osnovnom, srednjem i visokom obrazovanju, zatim neka pitanja u domenu studentskog standarda i po pitanju otpremnina.